Защо станах математик: спомени за Ярослав Тагамлицки

Йордан Табов

ИМИ-БАН

tabov@math.bas.bg

**Абстракт:**

Докладът представя спомени за някои дейности и интереси на професор Ярослав Тагамлицки през периода от 1963 г. до смъртта му:

* Ученическият му кръжок през 1963-1965 г.: през първата година той беше посветен на пълната математическа индукция и приложенията й, а през втората – на изграждане на диференциално и интегрално смятане заобикаляйки понятието граница; участието на автора на тези редове в кръжока се оказа решаващо за привличането му към математиката;
* Обобщените многообразия – този въведен от Тагамлицки термин означава проекции на гладки многообразия в многомерни пространства върху техни подпространства, така че при новите обекти е възможно самопресичане (негов аспирант от Виетнам защити дисертация за диференциални оператори върху такива многообразия);
* Критиката на теорията на относителността и общоприетите уравнения на Максуел – Тагамлицки беше привърженик на теорията за неограничена скорост на разпространение на сигнали във вселената;
* Акордирането на пиано, по-точно на математическата теория за резонанса на струните на музикални инструменти – беше подготвил лекция със звукови илюстрации на различни варианти на акордиране на собственото му пиано и друга („по-математическа”) лекция за оптимизиране (в известен смисъл) на акордирането;
* Образът на Ахил в Илиадата на Омир – според Тагамлицки в него е намерил отражение и по-стар възглед, представящ „първоначалния Ахил” като страхливец, готов да се представи за жена само и само да не отиде на война.